Program- og linjerådsmøte for filosofi mandag 25. februar 2013

Klokken 10:15-11:40 i rom 452 i Georg Morgenstiernes hus

**Tilstede:**

Eyjólfur K.Emilsson (faglig leder) Torstein Tollefsen, Olav Asheim, Carsten Hansen, Øyvind Rabbås, Christel Fricke, Caroline C. Hansen (studiekonsulent), Danial Aam (student BA), Tomas Midttun Tobiassen (student MA) og Hanne K. Lindemann (programkonsulent og referent).

**1. Godkjenning av referat fra 13. desember**. Referatet ble godkjent

**2. De valgfrie emnene på masterprogrammet i filosofi. Vurdering av 10 poengsemner med skrivetrening som det normale fremfor 10 og 20 poengsemner, samt å forbedre ordningen med 30 poengsemner .** Thomas Midthun uttrykte en bekymring for at en nedleggelse av 20 peongsemnene vil gjøre at studentene må velge bredere enn de ønsker, ved at det ikke er nok emner å velge blant innenfor området eller områdene en er interesser i. Caroline Hansen påpekte at det ikke er noe i veien for å ha 20 poengsemner i tillegg til 10 poengsemner, så lenge omfanget på 20 poengsemnene er gjennomtenkt og man ikke bare opererer med forskjellige eksamensvarinater av de samme emnene slik som nå. Hun påpekte i tillegg at man kan operere med doble emnekoder slik at det er mulig å ta samme emne to ganger dersom pensumet er annerledes, og lage flere heiseemner for å øke emnetilbudet på master. Caroline Hansen påpekte ellers at man ved å fjerne den automatiske treinndelingen av alle MA-emnene til fordel for rene 10 - eller 20-poengsemner forenkler muligheten for større variasjon når det gjelder vurderingsformer, og at man i tillegg til semesteroppgave kan vurdere både hjemmeeksamen og mappe. Rådet gikk inn for å endre på den nåværende ordningen slik at 10 poengsemner blir det normale under forutsetning av at man forbedrer emnetilbudet på master.

**3. Innpassing av emner fra andre fag på masterprogrammet for filosofi. Hvor strenge skal vi være med faglig nærhet til filosofi når emnene er relevante for masteroppgaven?** Rådet ønsket at man er liberal når det gjelder innpassing.  
 **4. Eventuell oppfølging av tilsynssensorrapporter og rapporter fra periodiske evalueringer av emner i program- og linjerådet. Bør man ha noen rutiner for dette?** Programleder uttrykte at han vil legge frem det han finner viktig fra slike.  
**5. Ønske fra fagutvalget for filosofi om endring av vitnemålstittelen for bachelorgraden.** HFSU har informert om at det nå åpnes for å endre tittel på bachelorgrader ved HF. Bachelorgraden for filosofiprogrammet er nå: "Bachelor i kultur- og samfunnsfag, studieprogram filosofi og idéhistorie, studieretning filosofi". Daniel Aam opplyste om at Fagutvalget for filosofi ønsker at programrådet fremmer overfor fakultetet at det i stedet skal stå "Bachelor i filosofi” eller ”Bachelor i kultur- og samfunnsfag, studieretning filosofi". Aam ble bedt om å be fagutvalget undersøke bredere blant studentene hva det er interesse for, da et lengre navn kan formidle et større kompetanseområde.   
  
**6. BAoppgave.** Programrådet har tidligere vist interesse for opprettelse av et bacheloroppgaveemne. Rådet gikk inn for at man opprettet er slikt emne på 20 studiepoeng, som studentene blir anbefalt å ta i femte eller sjette semester, men som er valgfritt.

**7. Undervisning på engelsk.** Programleder ba om tilbakemeldinger på hva man kan gjøre med at studentene ofte blir mer tause når undervisningen blir gitt på engelsk, særlig på bachelornivå. Christel Fricke påpekte at det kan være av betydning at studentene blir fortalt at de kan stille spørsmål på norsk når (når lærer forstår norsk).

**8. Utveksling.** Det er nå færre filosofistudenter som reiser på utveksling en tidligere. Studentrepresentantene ble spurt om grunner til dette. Thomas Midthun sa at det på master er et problem at studentene anbefales å reise ut i andre semester, og at de derved må søke om å reise på utvekling rett etter at de har begynt på studiet. Daniel Aam sa at studentene nok ofte opplever at de har det bra ved UiO og ikke finner noen vektig grunn til å reise ut. Fagutvalget ønsker for øvrig til å bidra til at flere reiser ut, i samarbeid med instituttet.